**Σημείωμα Προέδρου**

Αγαπητές και αγαπητοί συνάδελφοι,

 Το ΤΕΕ/ΤΑΚ, ως θεσμοθετημένος σύμβουλος της Πολιτείας, βρίσκεται καθημερινά στην πρώτη γραμμή για την υπεράσπιση του ρόλου του μηχανικού, αλλά και για την προώθηση λύσεων που θα ωφελήσουν την κοινωνία και την ανάπτυξη.

Βρισκόμαστε σε μια περίοδο που εξαγγέλλονται σημαντικές αλλαγές στα προγράμματα ενεργειακής αναβάθμισης κτηρίων. Η επιλογή να περάσει η διαχείρισή τους στις ίδιες τις εταιρείες παροχής ενέργειας μας βρίσκει αντίθετους, καθώς οφείλουμε να διασφαλίσουμε ότι οι μηχανικοί θα έχουν πρωταγωνιστικό ρόλο, με διαφάνεια, ισοτιμία και σεβασμό στη δουλειά τους.

Παράλληλα, παρακολουθούμε με ανησυχία φαινόμενα παρέμβασης εκτός αρμοδιότητας από τα Συμβούλια Αρχιτεκτονικής αλλά και από τις Εφορείες Αρχαιοτήτων, που συχνά οδηγούν σε άδικες απορρίψεις μελετών, καθυστερήσεις και ταλαιπωρία για μηχανικούς και πολίτες. Η θεσμική λειτουργία των οργάνων πρέπει να είναι ξεκάθαρη και να υπηρετεί τον αναπτυξιακό στόχο, όχι να τον ακυρώνει.

Στο ζήτημα της καύσης απορριμμάτων, το ΤΕΕ/ΤΑΚ έχει ξεκάθαρη θέση, απαιτείται σοβαρός διάλογος για τις περιβαλλοντικές και υγειονομικές συνέπειες, με σεβασμό στις τοπικές κοινωνίες και στις ανάγκες για βιώσιμη διαχείριση αποβλήτων. Η προστασία του περιβάλλοντος και της δημόσιας υγείας δεν είναι διαπραγματεύσιμη.

Τέλος, είναι επιτακτική ανάγκη η ολοκλήρωση ενός Νέου Οικοδομικού Κανονισμού (ΝΟΚ), όπως έχει εξαγγελθεί, ο οποίος θα συγκεντρώνει και θα κωδικοποιεί όλη τη διάσπαρτη νομοθεσία. Ένα σύγχρονο και ενιαίο θεσμικό πλαίσιο θα αποτελέσει στήριγμα για τον μηχανικό και εργαλείο για την ανάπτυξη, περιορίζοντας τη γραφειοκρατία και τις αντιφάσεις που σήμερα μας ταλαιπωρούν.

Ως Διοικούσα Επιτροπή του ΤΕΕ/ΤΑΚ συνεχίζουμε να διεκδικούμε με συνέπεια, να καταθέτουμε τεκμηριωμένες προτάσεις και να υπερασπιζόμαστε τον ρόλο του μηχανικού ως βασικού παράγοντα προόδου και ποιότητας ζωής.

**Συναδελφικά,**

**O Πρόεδρος της Δ.Ε. του ΤΕΕΤΑΚ**

**Γεώργιος Ταβερναράκης**

**Πολιτικός Μηχανικός Δ.Π.Θ.**

* **ΑΙΤΗΜΑ ΓΙΑ ΑΜΕΣΗ ΑΠΟΣΥΡΣΗ ΤΟΥ Π.Δ. (ΤΕΥΧΟΣ Δ’) 194/15.04.2025 ΣΧΕΤΙΚΑ ΜΕ ΤΗΝ**

**ΟΡΙΟΘΕΤΗΣΗ ΟΙΚΙΣΜΩΝ ΚΑΤΩ ΤΩΝ 2.000 ΚΑΤΟΙΚΩΝ.**

Στις 13 Μαΐου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Πρωθυπουργό και στον Υπουργό Περιβάλλοντος και Ενέργειας ζητώντας την απόσυρση του Π.Δ. (Τεύχος Δ’) 194/15.04.2025, τη δρομολόγηση μιας ουσιαστικής, θεσμικά κατοχυρωμένης και συμμετοχικής διαδικασίας επαναπροσδιορισμού των ορίων των οικισμών, με ενεργό ρόλο της Τοπικής Αυτοδιοίκησης και των ΤΠΣ/ΕΠΣ, την απλοποίηση και άμεση δρομολόγηση των διαδικασιών πολεοδόμησης εντός του πλαισίου των ΤΠΣ και ΕΠΣ με χρηματοδότηση από την Πολιτεία, τη νομοθετική κατοχύρωση της προστασίας της υφιστάμενης διαμορφωμένης κατάστασης, με ρητή πρόβλεψη σαφώς διατυπωμένη μη αναδρομικότητας του Π.Δ. και αποτροπής ανατροπών που θίγουν ιδιοκτησιακά και πολεοδομικά δικαιώματα.

* **ΠΤΩΣΗ ΕΞΩΣΤΩΝ ΚΑΙ ΕΦΑΡΜΟΓΗ ΕΝΟΣ ΕΠΙΔΟΤΟΥΜΕΝΟΥ ΠΡΟΓΡΑΜΜΑΤΟΣ ΠΡΟΛΗΠΤΙΚΟΥ ΕΛΕΓΧΟΥ ΤΩΝ ΚΤΙΡΙΩΝ.**

Η Δ.Ε. ΤΕΕ/ΤΑΚ στις 15 Μαΐου τόνισε, με σχετικό δελτίο τύπου, το αυξανόμενο φαινόμενο πτώσης εξωστών σε παλιά κτίρια, με σοβαρούς κινδύνους για πολίτες και περιουσίες. Στο Ηράκλειο, περισσότερα από 300 κτίρια έχουν ήδη χαρακτηριστεί επικινδύνως ετοιμόρροπα. Το ΤΕΕ/ΤΑΚ μέσω του δελτίου τύπου ζητούσε την εφαρμογή επιδοτούμενου προγράμματος προληπτικού ελέγχου των κτιρίων, με έμφαση στους εξώστες και τα ευπαθή δομικά στοιχεία, καθώς και την επιμόρφωση των μηχανικών. Η ασφάλεια των πολιτών και η στατική επάρκεια των κατασκευών πρέπει να αποτελούν απόλυτη προτεραιότητα, πριν από κάθε άλλη παρέμβαση, ακόμη και τις ενεργειακές αναβαθμίσεις.

* **Η ΑΠΟΦΑΣΗ ΤΟΥ ΣΥΜΒΟΥΛΙΟΥ ΤΗΣ ΕΠΙΚΡΑΤΕΙΑΣ ΓΙΑ ΤΑ ΜΠΟΝΟΥΣ ΤΟΥ ΝΕΟΥ ΟΙΚΟΔΟΜΙΚΟΥ ΚΑΝΟΝΙΣΜΟΥ ΚΑΙ ΟΙ ΣΥΝΕΠΕΙΕΣ ΤΗΣ.**

Στις 16 Μαΐου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Πρωθυπουργό και στον Υπουργό Περιβάλλοντος και Ενέργειας ζητώντας το Υπουργείο Περιβάλλοντος και Ενέργειας να δώσει άμεση, σαφή και μόνιμη λύση στην κατάσταση που έχει διαμορφωθεί και να αποκαταστήσει την ισονομία και τη νομική ασφάλεια σχετικά με τα άρθρα του ΝΟΚ, που έδιναν την δυνατότητα επαύξησης της δομούμενης επιφάνειας με αντιστάθμισμα την ενεργειακή αναβάθμιση των κτιρίων και την αύξηση των κοινόχρηστων χώρων και των χώρων πρασίνου έπειτα από την απόφαση του ΣτΕ που τα έκρινε αντισυνταγματικά.

* **ΗΜΕΡΙΔΑ ΓΙΑ ΤΟΥΣ ΟΙΚΙΣΜΟΥΣ ΚΑΤΩ ΤΩΝ 2.000 ΚΑΤΟΙΚΩΝ.**

A person standing on a stage giving a presentation

AI-generated content may be incorrect.Στις 28 Μαΐου 2025, ο Σύλλογος Πολιτικών Μηχανικών Τμήμα Ανατολικής Κρήτης διοργάνωσε ημερίδα με θέμα «Οικισμοί κάτω των 2.000 κατοίκων: Μεταξύ Θεσμικού Πλαισίου και Πραγματικότητας». Ο Πρόεδρος της Δ.Ε. ΤΕΕ/ΤΑΚ, κ. Γιώργος Ταβερναράκης, στην τοποθέτησή του ανέδειξε τις σοβαρές επιπτώσεις που θα έχει το νέο Π.Δ. 194/2025 για την οριοθέτηση των οικισμών, επισημαίνοντας τον κίνδυνο απαξίωσης περιουσιών, την ανασφάλεια δικαίου και τα προβλήματα για την τοπική ανάπτυξη. Τόνισε ότι απαιτείται θεσμική σοβαρότητα, σαφές μεταβατικό πλαίσιο και ουσιαστική συμμετοχή της Τοπικής Αυτοδιοίκησης και του ΤΕΕ στον χωρικό σχεδιασμό, ώστε να προστατευτούν τα δικαιώματα των πολιτών και να στηριχθεί η βιωσιμότητα των μικρών οικισμών.

* **ΚΥΡΩΣΗ ΣΥΜΒΑΣΗΣ ΠΑΡΑΧΩΡΗΣΗΣ ΒΟΑΚ ΤΜΗΜΑ ΗΡΑΚΛΕΙΟ – ΧΑΝΙΑ.**

A map of the island of crete

AI-generated content may be incorrect.Στις 28 Μαΐου ο Πρόεδρος της Δ.Ε. ΤΕΕ/ΤΑΚ, κ. Γιώργος Ταβερναράκης, μίλησε μέσω τηλεδιάσκεψης στη Βουλή κατά τη συζήτηση για την Κύρωση της Σύμβασης Παραχώρησης του ΒΟΑΚ (Ηράκλειο – Χανιά). Στην παρέμβασή του επεσήμανε τις ελλείψεις στη σύμβαση (απουσία χρηματοοικονομικού μοντέλου, ασαφείς όροι για το Δημόσιο), εξέφρασε ανησυχία για την ανάθεση του ελέγχου αποκλειστικά στον ανεξάρτητο μηχανικό, ζήτησε την ένταξη ώριμων τεχνικών προτάσεων του ΤΕΕ/ΤΑΚ, και τόνισε τον αποκλεισμό του τμήματος Άγιος Νικόλαος – Σητεία, που συνιστά «αναπτυξιακό ακρωτηριασμό» για την Ανατολική Κρήτη. Ιδιαίτερη αναφορά έκανε στο θέμα των διοδίων, ζητώντας απαλλαγές για αστικές μετακινήσεις, ανέργους, φοιτητές και μόνιμους κατοίκους. Το ΤΕΕ/ΤΑΚ, κατέληξε, δεν λέει απλώς «ναι» ή «όχι», αλλά διεκδικεί έναν ΒΟΑΚ που θα σχεδιαστεί σωστά, θα υλοποιηθεί με διαφάνεια και θα αφορά ολόκληρη την Κρήτη.

* **ΚΑΤΑΘΕΣΗ ΠΡΟΤΑΣΕΩΝ ΤΕΕ/ΤΑΚ ΓΙΑ ΤΟ Π.Δ. 194/2025 ΣΤΟ ΠΕΡΙΦΕΡΕΙΚΟ ΣΥΜΒΟΥΛΙΟ.**

A group of people sitting at a table

AI-generated content may be incorrect.Στις 29 Μαΐου 2025, το ΤΕΕ/ΤΑΚ κατέθεσε τις θέσεις του στο Περιφερειακό Συμβούλιο Κρήτης σχετικά με το Π.Δ. 194/2025 για την οριοθέτηση οικισμών κάτω των 2.000 κατοίκων. Ο Πρόεδρος της Δ.Ε., κ. Γιώργος Ταβερναράκης, παρουσίασε τους σοβαρούς κινδύνους που δημιουργεί το νέο πλαίσιο για τη βιωσιμότητα των μικρών οικισμών, την αξία της ακίνητης περιουσίας και την ασφάλεια δικαίου. Το ΤΕΕ/ΤΑΚ ζήτησε σαφές μεταβατικό πλαίσιο, ενίσχυση του ρόλου της Τοπικής Αυτοδιοίκησης και ουσιαστική συμμετοχή του ΤΕΕ στον χωρικό σχεδιασμό, ώστε να προστατευθούν τα δικαιώματα των πολιτών και να εξασφαλιστεί η ισόρροπη ανάπτυξη.

* **ΑΝΤΙΚΑΤΑΣΤΑΣΗ ΤΟΥ ΑΡΘΡΟΥ 35 ΠΑΡ.1ΣΤ) ΤΟΥ Ν.5167/2024 ΜΕ ΑΝΑΔΡΟΜΙΚΗ ΙΣΧΥ. ΠΑΡΑΤΑΣΗ ΟΙΚΟΔΟΜΙΚΩΝ ΑΔΕΙΩΝ ΚΑΙ ΠΡΟΕΓΚΡΙΣΕΩΝ ΜΕΧΡΙ 31/12/2025, ΠΟΥ ΕΜΠΙΠΤΟΥΝ ΣΤΙΣ ΚΑΤΑΡΓΗΜΕΝΕΣ ΠΑΡΕΚΚΛΙΣΕΙΣ ΤΗΣ ΕΚΤΟΣ ΣΧΕΔΙΟΥ ΔΟΜΗΣΗΣ.**

Στις 4 Ιουνίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Υπουργό Περιβάλλοντος και Ενέργειας ζητώντας τη νομοθετική τροποποίηση του άρθρου 35 παρ.1στ του Ν. 5167/2024 με ρητή αναδρομική ισχύ, ώστε να εναρμονιστεί η διάρκεια ισχύος των προεγκρίσεων με την καταληκτική ημερομηνία της 31/12/2025, που ισχύει ήδη για τις αιτήσεις Βεβαίωσης Όρων Δόμησης (ΒΟΔ) των ίδιων περιπτώσεων και να αποκατασταθεί η ισονομία και η ίση μεταχείριση μεταξύ των ενδιαφερομένων.

* **ΨΗΦΙΣΜΑ ΤΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΟΥ ΤΕΕ/ΤΑΚ ΓΙΑ ΤΗΝ ΑΝΘΡΩΠΙΣΤΙΚΗ ΚΑΤΑΣΤΡΟΦΗ ΣΤΗ ΓΑΖΑ**

Στις 4 Ιουνίου η Δ.Ε. του ΤΕΕ/ΤΑΚ, με ψήφισμά της, εξέφρασε τη βαθιά ανησυχία για την ανθρωπιστική τραγωδία στη Γάζα και τις δραματικές συνέπειες στα παιδιά. Κάλεσε σε άμεση κατάπαυση του πυρός, ανεμπόδιστη ανθρωπιστική βοήθεια και σεβασμό του Διεθνούς Δικαίου, τονίζοντας ότι η σιωπή απέναντι σε τέτοια εγκλήματα μάς καθιστά όλους συνένοχους.

* **ΨΗΦΙΣΜΑ ΤΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΟΥ ΤΕΕ/ΤΑΚ ΓΙΑ ΤΙΣ ΔΟΥ ΗΡΑΚΛΕΙΟΥ & ΑΓΙΟΥ ΝΙΚΟΛΑΟΥ.**

Στις 4 Ιουνίου η Δ.Ε. του ΤΕΕ/ΤΑΚ, με ψήφισμά της, εξέφρασε την έντονη αντίθεση στη συρρίκνωση και κατάργηση των περιφερειακών Δ.Ο.Υ. μέσω της αντικατάστασής τους από φορολογικά κέντρα μονοθεματικού χαρακτήρα ζητώντας τη διατήρηση των Δ.Ο.Υ. Ηρακλείου και Αγίου Νικολάου ως Α’ τάξης με πλήρη φορολογικά αντικείμενα, ενίσχυση με προσωπικό και μέσα, και σεβασμό στην αρχή της εγγύτητας και της περιφερειακής ανάπτυξης, όπως επιβάλλει το Σύνταγμα.

* **Ο ΡΟΛΟΣ ΤΩΝ ΣΥΓΚΟΙΝΩΝΙΑΚΩΝ EΡΓΩΝ ΚΑΙ ΤΟΥ ΚΥΚΛΟΦΟΡΙΑΚΟΥ ΣΧΕΔΙΑΣΜΟΥ ΣΤΑ ΝΕΑ ΕΚΠΟΝΟΥΜΕΝΑ ΤΟΠΙΚΑ ΚΑΙ ΕΙΔΙΚΑ ΠΟΛΕΟΔΟΜΙΚΑ ΣΧΕΔΙΑ».**

Στις 5 Ιουνίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Υπουργό Περιβάλλοντος και Ενέργειας ζητώντας την ουσιαστική και τεκμηριωμένη ενσωμάτωση των κυκλοφοριακών δεδομένων και προτάσεων συγκοινωνιακού σχεδιασμού στα υπό εκπόνηση Τοπικά και Ειδικά Πολεοδομικά Σχέδια (ΤΠΣ, ΕΠΣ), αντιμετωπίζοντας τα ως διακριτό και κρίσιμο τμήμα της κύριας μελέτης.

* **ΔΙΟΡΓΑΝΩΣΗ ΣΕΜΙΝΑΡΙΟΥ ΤΟΥ ΤΕΕ ΜΕ ΤΙΤΛΟ: «ΜΕΘΟΔΟΛΟΓΙΕΣ ΚΑΙ ΠΡΑΚΤΙΚΕΣ ΜΟΝΤΕΛΟΠΟΙΗΣΗΣ ΣΕ ΠΕΡΙΒΑΛΛΟΝ BIM» ΣΤΟ ΗΡΑΚΛΕΙΟ.**

Στις 5 Ιουνίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Πρόεδρο του ΤΕΕ και στη Διεύθυνση Δημοσίων Σχέσεων, Διεθνών & Ευρωπαϊκών Θεμάτων του ΤΕΕ εκφράζοντας το αίτημα να προγραμματιστεί διοργάνωση με τίτλο: «Μεθοδολογίες και πρακτικές μοντελοποίησης σε περιβάλλον BIM» στο Ηράκλειο.

* **ΥΠΟΣΤΗΡΙΞΗ ΤΩΝ ΘΕΣΕΩΝ ΤΗΣ ΕΜΔΥΔΑΣ ΑΝΑΤΟΛΙΚΗΣ ΚΡΗΤΗΣ ΣΧΕΤΙΚΑ ΜΕ ΤΗΝ ΤΡΟΠΟΠΟΙΗΣΗ ΤΟΥ ΟΡΓΑΝΙΣΜΟΥ ΕΣΩΤΕΡΙΚΗΣ ΥΠΗΡΕΣΙΑΣ ΤΟΥ ΔΗΜΟΥ ΗΡΑΚΛΕΙΟΥ.**

Στις 20 Ιουνίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Δήμαρχο Ηρακλείου κ. Καλοκαιρινό δηλώνοντας την αμέριστη υποστήριξή της στις θέσεις και προτάσεις της ΕΜΔΥΔΑΣ Ανατολικής Κρήτης σχετικά με το σχέδιο Οργανισμού Εσωτερικής Υπηρεσίας του Δήμου Ηρακλείου κρίνοντας ότι το προτεινόμενο οργανόγραμμα περιέχει αρκετές ελλείψεις σε κάποια τμήματα ως προς το προβάδισμα και τα επαγγελματικά δικαιώματα των διπλωματούχων μηχανικών, οδηγώντας σε δυσλειτουργία και αδυναμία αποτελεσματικής εξυπηρέτησης του πολίτη και του δημοσίου συμφέροντος.

* **ΕΓΚΡΙΣΗ ΑΙΤΗΜΑΤΩΝ ΤΡΟΠΟΠΟΙΗΣΗΣ ΩΣ ΠΡΟΣ ΤΟΝ ΤΟΠΟ ΥΛΟΠΟΙΗΣΗΣ ΕΠΕΝΔΥΤΙΚΟΥ ΣΧΕΔΙΟΥ ΣΤΙΣ ΔΡΑΣΕΙΣ: «ΕΝΙΣΧΥΣΗ ΤΗΣ IΔΡΥΣΗΣ ΚΑΙ ΛΕΙΤΟΥΡΓΙΑΣ ΝΕΩΝ ΤΟΥΡΙΣΤΙΚΩΝ ΜΙΚΡΟΜΕΣΑΙΩΝ ΕΠΙΧΕΙΡΗΣΕΩΝ» ΤΟΥ ΠΡΟΓΡΑΜΜΑΤΟΣ «ΑΝΤΑΓΩΝΙΣΤΙΚΟΤΗΤΑ», ΚΑΘΩΣ ΚΑΙ ΣΤΗΝ ΔΡΑΣΗ «ΕΝΙΣΧΥΣΗ ΤΗΣ IΔΡΥΣΗΣ ΚΑΙ ΛΕΙΤΟΥΡΓΙΑΣ ΝΕΩΝ ΜΙΚΡΟΜΕΣΑΙΩΝ ΕΠΙΧΕΙΡΗΣΕΩΝ» ΤΟΥ ΠΡΟΓΡΑΜΜΑΤΟΣ «ΑΝΤΑΓΩΝΙΣΤΙΚΟΤΗΤΑ» ΕΣΠΑ 2021 – 2027**

Στις 23 Ιουνίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Αναπληρωτή Υπουργό Εθνικής Οικονομίας και Οικονομικών αναφέροντας ότι λόγω των πρόσφατων αλλαγών στην πολεοδομική νομοθεσία, ήτοι των αλλαγών στο Νέο Οικοδομικό Κανονισμό, που προέκυψαν μετά την υποβολή προτάσεων επενδυτικών σχεδίων στις εν θέματι δράσεις, πολλές από τις οικοδομικές άδειες που είχαν εκδοθεί κατά την υποβολή των επενδυτικών σχεδίων πλέον δεν μπορούν να υλοποιηθούν ως είχαν αρχικά σχεδιασθεί, και συνεπώς πολλά επενδυτικά σχέδια θα πρέπει αναγκαστικά να αναζητήσουν νέους τόπους υλοποίησης, ζητώντας άμεσα την έγκριση των αιτημάτων τροποποίησης τόπου εγκατάστασης ,ώστε να μη χαθεί πολύτιμος επενδυτικός χρόνος, και να διαφυλαχθεί η αποτελεσματικότητα των δράσεων.

* **ΑΠΟΨΕΙΣ ΤΕΕ/ΤΑΚ ΓΙΑ ΤΟ ΥΠΟ ΔΙΑΒΟΥΛΕΥΣΗ ΣΧΕΔΙΟ ΝΟΜΟΥ : «ΠΛΑΙΣΙΟ ΓΙΑ ΤΗΝ ΠΡΟΩΘΗΣΗ ΤΗΣ ΠΑΡΑΓΩΓΗΣ ΒΙΟΜΕΘΑΝΙΟΥ, ΚΑΝΟΝΕΣ ΓΙΑ ΤΗΝ ΟΡΓΑΝΩΣΗ ΤΗΣ ΑΓΟΡΑΣ ΠΑΡΑΓΩΓΗΣ ΥΔΡΟΓΟΝΟΥ ΚΑΙ ΤΑ ΓΕΩΓΡΑΦΙΚΑ ΠΕΡΙΟΡΙΣΜΕΝΑ ΔΙΚΤΥΑ ΥΔΡΟΓΟΝΟΥ – ΜΕΡΙΚΗ ΕΝΣΩΜΑΤΩΣΗ ΟΔΗΓΙΑΣ (ΕΕ) 2024/1788 ΚΑΙ ΑΛΛΕΣ ΔΙΑΤΑΞΕΙΣ ΓΙΑ ΤΗΝ ΠΡΟΣΤΑΣΙΑ ΤΟΥ ΠΕΡΙΒΑΛΛΟΝΤΟΣ».**

Στις 24 Ιουνίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Υπουργό Περιβάλλοντος και Ενέργειας εστιάζοντας στην ανάγκη ενίσχυσης των υφιστάμενων και νέων μονάδων βιοαερίου, με στόχο την ολοκληρωμένη περιβαλλοντική διαχείριση των οργανικών αποβλήτων, ιδιαίτερα σε περιοχές όπως η Κρήτη, και στη δημιουργία ουσιαστικών κινήτρων για την παραγωγή βιομεθανίου και υδρογόνου.

* **ΕΚΦΡΑΣΗ ΑΝΤΙΘΕΣΗΣ ΣΤΗΝ ΕΓΚΑΤΑΣΤΑΣΗ ΣΥΣΤΗΜΑΤΩΝ ΑΕΡΟΝΑΥΤΙΛΙΑΣ ΣΤΟΝ ΑΡΧΑΙΟΛΟΓΙΚΟ ΧΩΡΟ ‘’ΠΑΠΟΥΡΑ΄΄.**

Στις 8 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στην Υπουργό Πολιτισμού και στον Υπουργό Περιβάλλοντος και Ενέργειας ζητώντας να ακυρωθεί οριστικά ο σχεδιασμός εγκατάστασης radar στο όρος Παπούρα.

* **ΣΥΣΚΕΨΗ ΠΡΟΕΔΡΩΝ ΠΕΡΙΦΕΡΕΙΑΚΩΝ ΤΜΗΜΑΤΩΝ ΤΕΕ.**

Στις 8 Ιουλίου πραγματοποιήθηκε σύσκεψη του Προέδρου του ΤΕΕ με τους Προέδρους των Περιφερειακών Τμημάτων. Συζητήθηκαν κρίσιμα ζητήματα για τον τεχνικό κόσμο, όπως το Π.Δ. 194/2025 για την οριοθέτηση οικισμών, τα κίνητρα προσαύξησης δόμησης και ύψους (ΝΟΚ 4067/12), ο ΒΟΑΚ, η εξέλιξη των ΤΠΣ/ΕΠΣ, η Κατηγορία 5 του Ν.4178/17, τα Τοπικά Συμβούλια Μνημείων, η λειτουργία των Συμβουλίων Αρχιτεκτονικής και των Εφορειών Αρχαιοτήτων, καθώς και θεσμικά θέματα όπως η καταβολή αποζημιώσεων εκπροσώπων του ΤΕΕ σε επιτροπές, η διενέργεια σεμιναρίων και η ενίσχυση των βιβλιοθηκών των Περιφερειακών Τμημάτων. Επίσης, συζητήθηκαν οι εκκρεμότητες που αφορούν τα μελετητικά και εργοληπτικά πτυχία.

* **ΥΠΟΣΤΗΡΙΞΗ ΤΩΝ ΘΕΣΕΩΝ ΤΗΣ ΕΜΔΥΔΑΣ ΑΝΑΤΟΛΙΚΗΣ ΚΡΗΤΗΣ ΣΧΕΤΙΚΑ ΜΕ ΤΗΝ ΤΡΟΠΟΠΟΙΗΣΗ ΤΟΥ ΟΡΓΑΝΙΣΜΟΥ ΕΣΩΤΕΡΙΚΗΣ ΥΠΗΡΕΣΙΑΣ ΤΟΥ ΔΗΜΟΥ ΜΙΝΩΑ ΠΕΔΙΑΔΑΣ.**

Στις 8 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Δήμαρχο Μινώα Πεδιάδας κ. Βασίλη Κεγκέρογλου δηλώνοντας την αμέριστη υποστήριξή της στις θέσεις και προτάσεις της ΕΜΔΥΔΑΣ Ανατολικής Κρήτης σχετικά με το σχέδιο Οργανισμού Εσωτερικής Υπηρεσίας του Δήμου Μινώα Πεδιάδας, κρίνοντας ότι το προτεινόμενο οργανόγραμμα περιέχει αρκετές ελλείψεις σε κάποια τμήματα ως προς το προβάδισμα και τα επαγγελματικά δικαιώματα των διπλωματούχων μηχανικών, οδηγώντας σε δυσλειτουργία και αδυναμία αποτελεσματικής εξυπηρέτησης του πολίτη και του δημοσίου συμφέροντος.

* **ΑΠΟΨΕΙΣ ΤΕΕ/ΤΑΚ ΜΕ ΘΕΜΑ: « ΤΟΠΟΘΕΤΗΣΗ ΤΩΝ ΣΥΣΤΗΜΑΤΩΝ ΕΠΙΤΗΡΗΣΗΣ ΤΟΥ ΝΕΟΥ ΑΕΡΟΛΙΜΕΝΑ ΚΑΣΤΕΛΙΟΥ ΣΤΟ ΛΟΦΟ ΠΑΠΟΥΡΑ. ΖΗΤΗΜΑΤΑ ΚΑΙ ΠΡΟΤΑΣΕΙΣ ΤΗΣ ΜΕ ΜΕΤΑΦΟΡΩΝ, ΣΥΓΚΟΙΝΩΝΙΑΚΩΝ EΡΓΩΝ ΚΑΙ ΚΥΚΛΟΦΟΡΙΑΚΟΥ ΣΧΕΔΙΑΣΜΟΥ ΤΕΕ/ΤΑΚ».**

Στις 9 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στην Υπουργό Πολιτισμού και στον Υπουργό Υποδομών & Μεταφορών καταθέτοντας τις απόψεις της έπειτα από την γνωμοδότηση της ΜΕ Μεταφορών, Συγκοινωνιακών Έργων και Κυκλοφοριακού Σχεδιασμού ΤΕΕ-ΤΑΚ οι οποίες αφορούσαν το κρίσιμο ζήτημα της σχεδιαζόμενης εγκατάστασης ραδιοβοηθημάτων (συστημάτων επιτήρησης τύπου RADAR) στο λόφο Παπούρα, εντός της ζώνης του Νέου Διεθνούς Αερολιμένα Ηρακλείου (Καστελίου).

* **ΨΗΦΙΣΜΑ ΤΕΕ/ΤΑΚ ΓΙΑ ΠΕΡΕΜΒΑΣΗ ΤΗΣ ΕΦΟΡΕΙΑΣ ΑΡΧΑΙΟΤΗΤΩΝ ΗΡΑΚΛΕΙΟΥ.**

Στις 9 Ιουλίου η Δ.Ε. του ΤΕΕ/ΤΑΚ εξέδωσε ψήφισμα σχετικά με την απαίτηση της Εφορείας Αρχαιοτήτων Ηρακλείου για τροποποίηση εγκεκριμένης μελέτης σε ακίνητο στον οικισμό Καστρί Βιάννου. Το ΤΕΕ/ΤΑΚ χαρακτήρισε την απαίτηση τεχνικά ανεφάρμοστη και καταχρηστική, καθώς αγνοεί ζητήματα στατικής επάρκειας και αναιρεί προηγούμενη έγκριση χωρίς τεκμηρίωση, ζητώντας άμεση επανεξέταση με βάση την τεχνική επιστήμη, τονίζοντας ότι η προστασία της πολιτιστικής κληρονομιάς δεν μπορεί να γίνεται με αυθαίρετες αποφάσεις που υπονομεύουν την ασφάλεια και το δημόσιο συμφέρον.

* **ΠΡΟΤΑΣΗ ΤΡΟΠΟΠΟΙΗΣΗΣ ΣΥΝΘΕΣΗΣ ΤΟΠΙΚΩΝ ΣΥΜΒΟΥΛΙΩΝ ΜΝΗΜΕΙΩΝ.**

Στις 9 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στην Υπουργό Πολιτισμού ζητώντας να αναθεωρηθεί ο Ν.4858/21 (ΦΕΚ 220/Α/19-11-2021) ώστε να προστεθούν δύο επιπλέον μέλη στα Τοπικά Συμβούλια Μνημείων, εκ των οποίων το ένα θα είναι Πολιτικός Μηχανικός ή Αγρονόμος Τοπογράφος Μηχανικός και το άλλο Αρχιτέκτονας Μηχανικός, τα οποία θα ορίζονται από τα κατά τόπους Τμήματα του ΤΕΕ.

* **ΚΑΤΑΧΡΗΣΤΙΚΗ ΚΑΙ ΑΝΤΙΕΠΙΣΤΗΜΟΝΙΚΗ ΑΠΟΦΑΣΗ ΤΗΣ ΕΦΟΡΕΙΑΣ ΑΡΧΑΙΟΤΗΤΩΝ ΗΡΑΚΛΕΙΟΥ.**

Στις 9 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στην Υπουργό Πολιτισμού ζητώντας την επανεξέταση υπόθεσης έργου τουριστικής ανάπτυξης έπειτα από την απόφαση της Εφορείας Αρχαιοτήτων Ηρακλείου η οποία προτείνει κατασκευαστικές λύσεις οι οποίες δεν μπορούν να υλοποιηθούν με ασφάλεια.

* **ΠΡΟΤΑΣΗ ΓΙΑ ΤΗΝ ΟΝΟΜΑΤΟΔΟΣΙΑ ΤΟΥ ΣΤΑΘΜΟΥ ΜΕΤΑΣΧΗΜΑΤΙΣΤΗ ΚΟΡΑΚΙΑΣ ΣΕ «ΣΤΑΘΜΟ ΣΤΑΥΡΟΥ ΚΑΜΠΕΛΗ».**

Στις 10 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Υπουργό Περιβάλλοντος και στον Περιφερειάρχη Κρήτης αναφέροντας ότι η πρόταση για ηλεκτρική διασύνδεση της Κρήτης τέθηκε θεσμικά για πρώτη φορά από το ΤΕΕ/ΤΑΚ υπό την προεδρία του Σταύρου Καμπέλη, επομένως ως ένδειξη αναγνώρισης του ιστορικού αυτού ρόλου, η Διοικούσα Επιτροπή του ΤΕΕ/ΤΑΚ προτείνει την ονοματοδοσία του Σταθμού Μετασχηματιστή Κορακιάς σε «Σταθμό Σταύρου Καμπέλη», ως ελάχιστο φόρο τιμής στη μνήμη ενός επιστήμονα και θεσμικού παράγοντα που πίστεψε, οραματίστηκε και πρότεινε πρώτος την ηλεκτρική διασύνδεση της Κρήτης.

* **ΑΙΤΗΜΑ ΣΥΝΑΝΤΗΣΗΣ ΓΙΑ ΤΗΝ ΕΝΗΜΕΡΩΣΗ ΤΗΣ Δ.Ε. ΤΕΕ/ΤΑΚ ΣΧΕΤΙΚΑ ΜΕ ΤΗΝ ΠΡΟΟΔΟ ΤΩΝ ΠΟΛΕΟΔΟΜΙΚΩΝ ΜΕΛΕΤΩΝ ΤΟΥ ΔΗΜΟΥ ΗΡΑΚΛΕΙΟΥ.**

Στις 10 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Δήμαρχο Ηρακλείου κ. Καλοκαιρινό ζητώντας να οριστεί συνάντηση μεταξύ των μελών της Δ.Ε. και του δημάρχου Ηρακλείου ώστε να ενημερωθεί για την πρόοδο των ζητημάτων πολεοδομικού σχεδιασμού του δήμου.

* **ΕΠΙΜΟΡΦΩΤΙΚΟ ΕΡΓΑΣΤΗΡΙΟ ΒΙΜ.**

A building with pipes and a sign

AI-generated content may be incorrect.Στις 10 Ιουλίου πραγματοποιήθηκε στο ΤΕΕ/ΤΑΚ επιμορφωτικό εργαστήριο με αντικείμενο την πρακτική αξιοποίηση του Building Information Modeling (BIM). Η δράση απευθύνθηκε σε μηχανικούς με βασική εξοικείωση στο BIM και στόχευσε στην εμβάθυνση των πρακτικών εφαρμογών του, μέσα από μεθοδολογίες και παραδείγματα χρήσης των λογισμικών Revit και Archicad. Εισηγητές ήταν οι κα Λιάνα Αναγνωστάκη, κα Όλγα Βενετσιάνου και κ. Εμμανουήλ Ντούρλιας. Το ΤΕΕ/ΤΑΚ συνεχίζει να στηρίζει την επιμόρφωση των μηχανικών, ενισχύοντας την εξοικείωση με νέες τεχνολογίες και σύγχρονα πρότυπα του επαγγέλματος.

* **ΕΓΚΑΤΑΣΤΑΣΗ ΑΠΙΝΙΔΩΤΗ ΣΤΟ ΤΕΕ/ΤΑΚ.**

Στις 18 Ιουλίου η Δ.Ε. του ΤΕΕ/ΤΑΚ ανακοίνωσε την τοποθέτηση Αυτόματου Εξωτερικού Απινιδωτή (ΑΕΑ) στα γραφεία του Τμήματος στο Ηράκλειο, στο πλαίσιο του προγράμματος «ΖΩΗ» της Περιφέρειας Κρήτης. Η συσκευή είναι σύγχρονης τεχνολογίας, άμεσα διαθέσιμη σε περίπτωση έκτακτης ανάγκης, και θα ενταχθεί στο περιφερειακό δίκτυο ΑΕΑ ώστε να εμφανίζεται στην επίσημη εφαρμογή εντοπισμού.

* **ΣΥΝΑΝΤΗΣΗ Δ.Ε. ΤΕΕ/ΤΑΚ ΜΕ ΤΟΝ ΔΗΜΑΡΧΟ ΗΡΑΚΛΕΙΟΥ.**

A group of people sitting around a table

AI-generated content may be incorrect.Στις 21 Ιουλίου η Δ.Ε. του ΤΕΕ/ΤΑΚ συναντήθηκε με τον Δήμαρχο Ηρακλείου κ. Αλέξη Καλοκαιρινό και την Αντιδήμαρχο κ. Στέλα Αρχοντάκη Καλογεράκη. Κατά τη συνάντηση αποφασίστηκε η υπογραφή προγραμματικής σύμβασης μεταξύ του Δήμου Ηρακλείου και του ΤΕΕ/ΤΑΚ, με στόχο την υποστήριξη του Δήμου σε μια σειρά κρίσιμων ζητημάτων, με έμφαση στην πρόοδο και ολοκλήρωση πολεοδομικών μελετών που εκκρεμούν για μεγάλο χρονικό διάστημα. Στο πλαίσιο της συνεργασίας, προβλέπεται επίσης η καταγραφή των ετοιμόρροπων κτισμάτων στον αστικό ιστό και στους οικισμούς του Δήμου.

Ο Δήμαρχος Ηρακλείου, κ. Καλοκαιρινός, υπογράμμισε τη σημασία που δίνει η Δημοτική Αρχή στον πολεοδομικό σχεδιασμό και αναφέρθηκε στις προκλήσεις που αντιμετωπίζονται: «Τα πολεοδομικά ζητήματα είναι ζητήματα κορυφαίας σημασίας για τη Δημοτική Αρχή. Το ζητούμενο είναι πάντα η κοινή ωφέλεια και η μακροπρόθεσμη ανάπτυξη της πόλης. Προφανώς και η εξέλιξη του Τοπικού Πολεοδομικού Σχεδίου θέτει νέα δεδομένα, με όλες τις δυσκολίες και περιπλοκές που ανακύπτουν, όπως η οριοθέτηση των οικισμών. Και βεβαίως, είναι ένα χρόνιο πρόβλημα στη χώρα μας ότι τα σχέδια πόλης υλοποιούνται με τεράστιες καθυστερήσεις».

Κατά τη διάρκεια της σύσκεψης έγινε αναλυτική συζήτηση επί των πολεοδομικών μελετών για τις περιοχές Παπά Τίτου Μετόχι, Καμίνια, Αμφιθέα, Κορακοβούνι – Μαραθίτης, Νέα Αλικαρνασσός και Άγιος Ιωάννης Χωστός, όπου διαπιστώθηκε η ανάγκη για επιτάχυνση των διαδικασιών και ενεργή τεχνική υποστήριξη.

Στη συνάντηση συμμετείχαν από την πλευρά του ΤΕΕ/ΤΑΚ η Αντιπρόεδρος κ. Μαρία Λυδάκη, καθώς και τα μέλη της Διοικούσας Επιτροπής κ.κ. Ιωάννης Κλάδος, Ζαχαρίας Παντερής και Ανδρέας Σωμαράς. Από τον Δήμο Ηρακλείου συμμετείχαν τα στελέχη κ.κ. Γιώργος Πολυχρονάκης, Ελίνα Μαμουλάκη, Κατερίνα Μαυροπούλου και Γιώργος Φουρναράκης.

Το ΤΕΕ/ΤΑΚ συνεχίζει να στηρίζει με τεκμηριωμένο λόγο και τεχνική επάρκεια τη βιώσιμη και ισόρροπη ανάπτυξη του Ηρακλείου και της ευρύτερης περιοχής, συμβάλλοντας ουσιαστικά στην επίλυση των χρόνιων πολεοδομικών ζητημάτων μέσα από θεσμική συνεργασία με τους αρμόδιους φορείς.

* **ΥΠΟΧΡΕΩΣΕΙΣ ΠΡΑΓΜΑΤΟΓΝΩΜΟΝΩΝ ΚΑΙ ΖΗΤΗΜΑΤΑ ΑΝΤΙΠΟΙΗΣΗΣ ΕΠΑΓΓΕΛΜΑΤΟΣ**

Στις 30 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στη Γραμματεία Γραφείου Δικαστικού ΤΕΕ και στο Τμήμα Επαγγελματικών Θεμάτων ΤΕΕ ζητώντας να ενημερώσουν τη Δ.Ε. ΤΕΕ/ΤΑΚ σχετικά τα επαγγελματικά δικαιώματα των Διπλωματούχων Μηχανικών, ιδίως σε ζητήματα που σχετίζονται με την τεχνική αξιολόγηση και τον έλεγχο μηχανολογικών συστημάτων οχημάτων.

* **ΑΝΤΙΣΥΝΤΑΓΜΑΤΙΚΗ ΚΑΙ ΠΡΟΣΒΛΗΤΙΚΗ ΠΡΑΚΤΙΚΗ ΚΟΙΝΟΠΟΙΗΣΗΣ ΣΤΟΙΧΕΙΩΝ ΕΝΕΡΓΕΙΑΚΩΝ ΕΠΙΘΕΩΡΗΤΩΝ.**

Στις 31 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Υπουργό Περιβάλλοντος και Ενέργειας και στην Αρχή Προστασίας Δεδομένων Προσωπικού Χαρακτήρα καλώντας την πολιτική και υπηρεσιακή ηγεσία του Υπουργείου να αναλάβει πρωτοβουλίες επανεξέτασης της διαδικασίας επιβολής κυρώσεων των ενεργειακών επιθεωρητών και της επικοινωνίας τους, με απόλυτο σεβασμό στη θεμελιώδη αρχή της προστασίας των προσωπικών δεδομένων και της επαγγελματικής αξιοπρέπειας.

* **ΣΤΕΛΕΧΩΣΗ ΓΡΑΦΕΙΟΥ ΠΥΡΑΣΦΑΛΕΙΑΣ Π.Ε. ΗΡΑΚΛΕΙΟΥ.**

Στις 31 Ιουλίου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Αντιπύραρχο του Πυροσβεστικού Σώματος του Τμήματος Προληπτικής Πυροπροστασίας της Διεύθυνσης Νομικής Υποστήριξης του Αρχηγείου Πυροσβεστικού Σώματος και στον Διοικητή Πυροσβεστικής Υπηρεσίας Ηρακλείου αλλά και Αγίου Νικολάου ζητώντας την πλήρωση των θέσεων ελεγκτών των Γραφείων Πυρασφάλειας της Ανατολικής Κρήτης με πολιτικό προσωπικό (προφανώς με ειδικότητα μηχανικού) θέσεις ειδικού σκοπού, οι οποίοι δεν θα αποσπώνται σε άλλα καθήκοντα της Πυροσβεστικής Υπηρεσίας, αλλά θα έχουν αποκλειστικό αντικείμενο τις αρμοδιότητες του Γραφείου Πυρασφάλειας και μόνο.

* **ΑΙΤΗΜΑ ΑΝΑΚΛΗΣΗΣ ΤΟΥ ΟΔΙΚΟΥ ΧΑΡΤΗ ΓΙΑ ΤΗΝ ΕΞΟΙΚΟΝΟΜΗΣΗ ΕΝΕΡΓΕΙΑΣ ΣΤΑ ΚΤΗΡΙΑ.**

Στην 1 Αυγούστου στάλθηκε επιστολή\* από τα μέλη της Δ.Ε. ΤΕΕ/ΤΑΚ στον Υπουργό Περιβάλλοντος και Ενέργειας ζητώντας τη διατήρηση του υφιστάμενου θεσμικού ρόλου του ΤΕΕ στη διαχείριση και τον τεχνικό έλεγχο των προγραμμάτων εξοικονόμησης ενέργειας, καθώς και την άμεση αναθεώρηση και απόσυρση κάθε απόφασης ή σχεδιασμού, που περιορίζει τη συμμετοχή του τεχνικού κόσμου ,και μεταφέρει τον έλεγχο και την υλοποίηση των προγραμμάτων αποκλειστικά στους παρόχους ενέργειας.

* **ΕΚΔΗΛΩΣΗ ΓΙΑ ΔΙΑΣΩΣΗ ΤΟΥ ΛΟΦΟΥ ΠΑΠΟΥΡΑ.**

A circular structure made of sand

AI-generated content may be incorrect.Στις 25 Αυγούστου το ΤΕΕ/ΤΑΚ συμμετείχε σε εκδήλωση για την προστασία του λόφου της Παπούρας, όπου αποκαλύφθηκε ένα μοναδικό μινωικό μνημείο, χρονολογούμενο γύρω στο 1800 π.Χ. Ο Πρόεδρος της Δ.Ε. τόνισε ότι, παρότι το νέο αεροδρόμιο στο Καστέλλι είναι έργο στρατηγικής σημασίας, δεν μπορεί να γίνει αποδεκτή η εγκατάσταση ραντάρ μόλις 35 μέτρα από το μνημείο. Το ΤΕΕ/ΤΑΚ ζήτησε την ακύρωση της χωροθέτησης, την εξεύρεση εναλλακτικής λύσης και την ολοκλήρωση της ανασκαφής, με στόχο την ανάδειξη του χώρου ως επισκέψιμου αρχαιολογικού τόπου.

(\*)Η επιστολή είναι διαθέσιμη στην ιστοσελίδα του ΤΕΕ-ΤΑΚ : [www.teetak.gr](http://www.teetak.gr)

* **ΣΥΝΕΔΡΙΑΣΕΙΣ ΔΙΟΙΚΟΥΣΑΣ ΕΠΙΤΡΟΠΗΣ ΤΟΥ ΤΕΕΤΑΚ**

Κατά τη διάρκεια του δεύτερου τετράμηνου του 2025 η Διοικούσα Επιτροπή του ΤΕΕΤΑΚ συνεδρίασε 5 φορές και συγκεκριμένα στις 08/05/2025, 29/05/2025, 19/06/2025, 03/07/2025 και στις 29/07/2025. Οι συνεδριάσεις της ΔΕ πραγματοποιήθηκαν στην αίθουσα της ΔΕ του ΤΕΕΤΑΚ με υβριδική διεξαγωγή.

* **ΟΡΙΣΜΟΙ ΕΚΠΡΟΣΩΠΩΝ ΩΣ ΜΕΛΗ ΣΕ ΕΠΙΤΡΟΠΕΣ ΔΙΑΓΩΝΙΣΜΩΝ**

Κατά τη διάρκεια του δεύτερου τετράμηνου του 2025 διενεργήθηκαν από το τμήμα 2 δημόσιες ηλεκτρονικές κληρώσεις, για τον ορισμό εκπροσώπων ως μέλη σε επιτροπές διαγωνισμών για την ανάδειξη αναδόχων σε διαγωνισμούς μελετών και έργων του Δημοσίου.

* **ΠΡΑΓΜΑΤΟΓΝΩΜΟΣΥΝΕΣ**

Κατά τη διάρκεια του δεύτερου τετράμηνου του 2025 ζητήθηκαν τέσσερις (4) πραγματογνωμοσύνες και παραδόθηκε μία (1).

**Διοικούσα Επιτροπή ΤΕΕΤΑΚ**

1. Γεώργιος Ταβερναράκης,, Πολιτικός Μηχανικός, Πρόεδρος

2. Μαρία Λυδάκη, Πολιτικός Μηχανικός, Αντιπρόεδρος

3. Εμμανουήλ Καραλάκης, Μηχανολόγος Μηχανικός, Γεν. Γραμματέας

4. Ιωάννης Κλάδος, Πολιτικός Μηχανικός, μέλος

5. Αντώνης Κουμπενάκης, Αγρ. Τοπογράφος Μηχανικός, μέλος

6. Μαρία Ρουκουνάκη, Πολιτικός Μηχανικός, μέλος

7. Ανδρέας Σωμαράς, Μ.Π.Δ. & Πολιτικός Μηχανικός, μέλος

8. Κωνσταντίνος Δερμιτζάκης, Πολιτικός Μηχανικός, μέλος

9. Χαρά Τριαματάκη, Πολιτικός Μηχανικός, μέλος

**Προεδρείο Αντιπροσωπείας**

1. Μιχαήλ Χωραφάς, Πολιτικός Μηχανικός, Πρόεδρος

2. Ευάγγελος Μπικάκης, Μηχανολόγος Μηχανικός, Αντιπρόεδρος

3. Ιωάννης Ατσαλής, Αρχιτέκτονας Μηχανικός, Γεν. Γραμματέας

**Νομαρχιακή Επιτροπή Λασιθίου**

1. Γεώργιος Πατεράκης, Πολιτικός Μηχανικός, Πρόεδρος

2. Μάρκος Μοδάτσος, Αγρ. Τοπογράφος Μηχανικός, Αντιπρόεδρος

3. Γεώργιος Μαμουνάκης, Πολιτικός Μηχανικός, Γεν. Γραμματέας

4. Εμμανουήλ Ρουκουνάκης, Μηχανικός Περιβάλλοντος, Μέλος

5. Καλλιόπη Δοκολιανίδου, Αρχιτέκτονας Μηχανικός, Μέλος



**#openTEE-ανοιχτό ΤΕΕ ΤΑΚ,**

Λοιπόν συνάδελφοι, ας επιτρέψουμε στον εαυτό μας να δούμε τα πράγματα με μια σκωπτική διάθεση..

* Μήνες μετά την υπογραφή της σύμβασης κατασκευής του «κατ` όνομα και μόνο» ΒΟΑΚ και ακόμα δεν έχουμε μάθει ποιο είναι το πραγματικό εργολαβικό κέρδος της σύμβασης. Το προσάρτημα 5 του Χρηματοοικονομικού μοντέλου, δεν αποτέλεσε ποτέ σημείο συζήτησης στη Βουλή (η οποία να υποθέσουμε περιμένει ακόμη την κατάθεσή του) και σαφώς δεν συμπεριλαμβάνεται στο ΦΕΚ 89α/2025. Αλλά δεν πειράζει παίδες.. είμαστε περήφανοι γιατί η εταιρεία απέκτησε ένα ακόμη asset προς χρηματιστηριακή διαπραγμάτευση στο χαρτοφυλάκιό της. Και να μην ακούμε κακεντρεχή σχόλια για ανεκτέλεστα μαμούθ (σήμερα εκτιμώνται από την ίδια την εταιρεία σε 6,3 δις τεχνικών έργων…) με συνέπεια την αδυναμία τήρησης των χρονοδιαγραμμάτων. Απόδειξη τρανή είναι το αεροδρόμιο Καστελίου, το οποίο ήδη λειτουργεί από τον Φεβρουάριο του 2025 σύμφωνα με την αρχική σύμβαση (τι? όχι?).
* Ναι αλλά δεν αφήνουμε και τον έτερο εθνικό εργολάβο παραπονεμένο… με μια αιφνιδιαστική συγχώνευση (για τους πολλούς βέβαια, όχι για τους εκλεκτούς) δύο τραπεζών, ρίξαμε όλα τα βάρη των bad banks στους μικρομετόχους της Παγκρήτιας μεν, αλλά δώσαμε άλλον αέρα στον νέο μεγαλομέτοχο! And the tough get going.
* Και να που από την ΔΕΘ μας προέκυψε είδηση για μια φυγή στο μέλλον, για ένα άλμα στην πρόοδο και την διασφάλιση της «νομιμότητας». Οι Διευθύνσεις Δόμησης θα μεταφερθούν στην Ελληνικό Κτηματολόγιο, το νέο μεγάλο στοίχημα της κυβέρνησης… ναι, στην Κτηματολόγιο… που χρειάζονται μήνες για μια χωρική μεταβολή. Ήδη παίζονται μεγάλα ποσά στα συναδελφικά στοιχήματα σε ερωτήματα του στυλ… θα πάρει και τους αντίστοιχους υπαλλήλους από τους δήμους, έτσι ώστε να τους αποδυναμώσει πλήρως και μετά να μπορεί να τους κατηγορεί χαλαρά ότι δεν ανταποκρίνονται στις υπόλοιπες υποχρεώσεις τους? Αν όχι, θα ανοίξει νέο παράθυρο μη ΑΣΕΠικών προσλήψεων? Και αφού ευαγγελίζονται νέο απλό οικοδομικό κανονισμό, γιατί δεν τον ολοκληρώνουν πρώτα έτσι ώστε να εκλείψουν τα όποια φαινόμενα `αντικρουόμενων` αποφάσεων των ΥΔΟΜ, τα οποία όλοι γνωρίζουμε ότι οφείλονται στην πολυνομία αλλά και στη διασταλτική εφαρμογή της νομοθεσίας όχι μόνο από τις ίδιες αλλά και από το αντίστοιχο Υπουργείο (πρόσφατα παραδείγματα οι αποφάσεις του ΣΤΕ για άρθρα του ΝΟΚ)? Και το βασικότερο στοίχημα όλων… πότε θα δοθεί σε ιδιώτες η διαχείριση της «Ελληνικό Κτηματολόγιο»?
* Και ναι, ως εκ θαύματος στα νέα ιδιωτικά, μη κερδοσκοπικά (καθόσον είναι γνωστό ότι είναι φιλανθρωπικά ιδρύματα που ενδιαφέρονται για το κοινό καλό), δεν υπάρχουν προς το παρόν σχολές μηχανικών… Αναμένουμε το νέο κύμα εγκρίσεων.

Αλλά δεν ανησυχούμε καθόλου, γιατί όλα πάνε σύμφωνα με το σχέδιο συνάδελφοι… απλά, αν εξαιρέσεις το κομμάτι του «όλα στους ιδιώτες», το οποίο είναι πασίδηλο, κάπου χάνουμε την γενική εικόνα… Πιθανώς ο στόχος να είναι (λέμε τώρα, αφελώς σκεπτόμενοι) ένα εντελώς αποδυναμωμένο δημόσιο, που ακόμη και όταν καταφέρνει να κάνει τους όποιους ελέγχους, δεν θα έχει την δυνατότητα επιβολής της νομιμότητας. Αλλά μάλλον κάνουμε λάθος.

Στα καλά νέα τώρα… επιτέλους υπάρχει κινητικότητα για την επέκταση του ΒΟΑΚ ως την Σητεία. Σύμφωνα με δημοσιεύματα εξασφαλίστηκε η χρηματοδότηση για την πρόσληψη συμβούλων (τεχνικών, οικονομικών και νομικών) για τα δύο τμήματα του έργου που έχουν προχωρημένη μελετητική ωριμότητα.

Αυτά τα λίγα.. Πιθανώς πολλά είναι ακόμη αυτά που θα μπορούσαμε να αναφέρουμε (καύση απορριμμάτων, αντιμετώπιση λειψυδρίας, εξέλιξη μελετών ΤΠΣ και όρια οικισμών, απένταξη του προγράμματος «Απόλλων» από το Ταμείο Ανάκαμψης, κ.α.) που δεν χωρούν στον περιορισμένη επιφάνεια επικοινωνίας μας. Επιφυλασσόμαστε να επανέλθουμε στο μέλλον.

Συνάδελφοι, η επωδός μας θα είναι μονίμως η ίδια….. *πιστεύουμε ότι ο λόγος μας και οι πράξεις μας, πρέπει να είναι αποτέλεσμα ομαδικής δουλειάς, και να δρουν παρεμβατικά όπου κρίνουμε ότι έχουμε να συνεισφέρουμε κάτι θετικό*. Και έτσι θα συνεχίσουμε, έστω και με σκωπτική διάθεση….

**Γιατί το ΤΕΕ, όπως και το αλεξίπτωτο, λειτουργεί καλύτερα όταν είναι ανοικτό.**

**Για το #openΤΕΕ – ΑΝΟΙΚΤΟ ΤΕΕ-ΤΑΚ**

Ο επικεφαλής

Γιώργος Ταβερναράκης

****

**Απανωτά τα χτυπήματα!!**

**Σεπτέμβριος 2025**

**Με την ψήφιση του Προεδρικού Διατάγματος (Π.Δ.) (ΦΕΚ 194/15-04-2025/τ. Δ’) η κυβέρνηση καθορίζει τις προδιαγραφές οριοθέτησης των οικισμών προ του 1923 & κάτω των 2000 κατοίκων αλλά και τους όρους δόμησης αυτών, τις χρήσεις γης κλπ. ,** αποτελώντας το εργαλείο-οδηγό για τους μελετητές των εκπονούμενων Τοπικών Πολεοδομικών Σχεδίων (ΤΠΣ) και Ειδικών Πολεοδομικών Σχεδίων (ΕΠΣ ), για την οριοθέτηση των μη οριοθετημένων και την επαναοριοθέτηση των ήδη οριοθετημένων οικισμών. Σύμφωνα με το παραπάνω Π.Δ. οι οριοθετήσεις θα γίνουν με αυτοτελείς μελέτες οριοθέτησης και Π.Δ. για κάθε οικισμό, αποκλείοντας την διεύρυνση τους.

Με πρόσχημα και αφορμή τις ακυρωτικές αποφάσεις του ΣΤΕ (για συγκεκριμένους οικισμούς σε Πήλιο & Ρέθυμνο (1268/2019, 56/2017, 3661/2005) διαπιστώνοντας «έλλειψη αρμοδιότητας των Nομαρχών για οριοθέτηση των οικισμών και επέκταση ορίων», ακυρώνει συλλήβδην όλες τις οριοθετήσεις ορίων οικισμών που πραγματοποιήθηκαν μετά το 1983.

Έτσι καθορίστηκαν τρείς ζώνες στους οικισμούς: Το συνεκτικό ιστορικό τμήμα προ του 1923 (Ζώνη Α), το συνεκτικό τμήμα που έχει δημιουργηθεί από το 1923 έως το 1983 (Ζώνη Β) και το διάσπαρτο τμήμα που επίσης έχει δημιουργηθεί μέχρι το 1983 (Ζώνη Β1) . Συρρικνώνονται έτσι δραματικά τα υφιστάμενα όρια των οικισμών (περιοχές οι οποίες δομήθηκαν νόμιμα μετά το 1983), ενώ τροποποιούνται και οι προϋποθέσεις αρτιότητας -οικοδομησιμότητας καθώς και οι όροι δόμησης.

Μετά από τις δίκαια έντονες αντιδράσεις που προκάλεσε στο σύνολο της χώρας (και ειδικότερα στην Κρήτη) , η κυβέρνηση, προκειμένου να «αμβλύνει» τις αντιδράσεις ψηφίζει τροπολογία (ΦΕΚ 116/4-7-2025/τ.Α’) , προσπαθώντας να «σώσει» οικόπεδα και να διατηρήσει σχετικά τα υφιστάμενα όρια σε οικισμούς μέχρι 700 κατοίκους.

Το Π.Δ. (ΦΕΚ 194/15-04-2025/τ. Δ’) και πάρα τις προσπάθειες «καλλωπισμού» με την ψηφισμένη τροπολογία (ΦΕΚ 116/4-7-2025/τ.Α’), δημιουργεί πλήθος ανορθολογισμών και αδικιών απέναντι στους πολίτες, απαξιώνοντας ή και εξαϋλώνοντας την ακίνητη περιουσία κυρίως των μικροϊδιοκτητών. Ακίνητα που έχουν αγοραστεί ή κληρονομηθεί (και έχουν φορολογηθεί & φορολογούνται ακόμα) ως οικόπεδα καταλήγουν να θεωρούνται αγροί, εγείροντας σοβαρά ζητήματα συνταγματικότητας και ασφάλειας δικαίου. Δυσχεραίνει ασφυκτικά τους μικροϊδιοκτήτες από την αξιοποίηση της περιουσίας τους (επιστρέφοντας στους οικισμούς απέναντι στην εντεινόμενη αστυφιλία), οδηγώντας τους στο «ξεπούλημα» -γρήγορα για να προλάβουν- σε πιθανώς μεγαλύτερους επενδυτές που θα μπορούν να χτίσουν άμεσα ή συνενώνοντας μικρά γήπεδα σε άρτια αργότερα.

**Στις 1 Αυγούστου 2025 τέθηκε σε** [**δημόσια διαβούλευση**](https://ypen.gov.gr/stratigiki-meleti-perivallontikon-epiptoseon-sbe-gia-to-schedio-dimiourgias-diktyou-monadon-energeiakis-axiopoiisis-aporrimmatogenon-energeiakon-proton-ylon-aepy-apo-astika-sterea-apovlita-asa/) **από το ΥΠΕΝ, η Στρατηγική Μελέτη Περιβαλλοντικών Επιπτώσεων για κατασκευή εργοστασίου καύσης απορριμμάτων και στο Ηράκλειο.** Σύμφωνα με τη ΣΜΠΕ θα γίνει επικαιροποίηση των Περιφερειακών Σχεδίων Διαχείρισης Αποβλήτων (ΠΕΣΔΑ), ώστε να διασφαλιστεί η συμμόρφωσή τους με το ΕΣΔΑ 2020-2030. Επίσης, ο τελικός αποκλεισμός ή η χωροθέτηση μιας θέσης ενός έργου ή εγκατάστασης διαχείρισης αποβλήτων γίνεται κατά τη διαδικασία περιβαλλοντικής αδειοδότησης. Ο ΠΕΣΔΑ Κρήτης αποκλείει την καύση απορριμμάτων ή απορριμματογενών καυσίμων, όμως δυστυχώς, τα βήματα που έχουν γίνει για την υλοποίησή του, είναι ανεπαρκή. Η κυκλική οικονομία διασφαλίζεται κυρίως, από την πρόληψη παραγωγής αποβλήτων και σε δεύτερο χρόνο από την επαναχρησιμοποίηση και την ανακύκλωση, έτσι ώστε οι πόροι να επιστρέφουν στην οικονομία και να αξιοποιούνται, μειώνοντας την κατασπατάληση των φυσικών πόρων για εξόρυξη, παραγωγή, μεταποίηση και πώληση των προϊόντων. Η καύση απορριμμάτων και γενικά απορριμματογενών καυσίμων αποτελεί μία από τις τακτικές που έχουν αποδειχθεί επικίνδυνες για τη δημόσια υγεία και οχληρές για το περιβάλλον.

**Με την απόφαση ΥΠΕΝ/ΣΕΝΕ/17806/1085/2025 (ΦΕΚ 1228/Β/12.3.2025) η κυβέρνηση υπενθύμισε ακόμα μια φορά στους μηχανικούς πόσο αναλώσιμοι είναι…**Μέχρι πρότινος για να αναβαθμιστεί ένας συνάδελφος ή μια συναδέλφισσα από την Α’ στην Β’ Τάξη του Μητρώου Ενεργειακών Επιθεωρητών έπρεπε να έχει επιθεωρήσει ενεργειακά τουλάχιστον 30 κτήρια κατοικιών ή τριτογενούς τομέα επιφάνειας μέχρι 250 τ.μ., ενώ για την Γ’ Τάξη απαιτούνταν τουλάχιστον 10 επιθεωρήσεις σε κτήρια ή τμήματα κτηρίων πάνω από 250 τ.μ. Με τα πρόσφατα δεδομένα παραμένουν πλέον μόνο δύο Τάξεις και για την αναβάθμιση από την Α’ στην Β’ απαιτούνται ενεργειακές επιθεωρήσεις κτιρίων συνολικής επιφάνειας 40.000 τ.μ. !!!! Στον «…οδικό χάρτη για την εξοικονόμηση ενέργειας στα κτίρια» (ΦΕΚ 3686/Β/15.7.2025), μια ακόμα σημαντική υπουργική απόφαση για την οποία δεν προηγήθηκε δημόσια διαβούλευση και για το περιεχόμενο της έχουν διαμαρτυρηθεί δημόσια αρκετοί -μη θεσμικοί- φορείς μέσα σε ελάχιστες μέρες, προωθούνται εργαλεία όπως το On-Bill Financing (OBF) για κατοικίες και επιχειρήσεις όπου περιλαμβάνεται και το πρόγραμμα «εξοικονομώ». Η χρηματοδότηση δηλαδή θα γίνεται από τον προμηθευτή ενέργειας και η αποπληρωμή της επένδυσης θα πραγματοποιείται μέσω των λογαριασμών ηλεκτρικής ενέργειας εκδόσεως του προμηθευτή. Πέραν της χρηματοδότησης, θα αναλαμβάνουν την υλοποίηση της παρέμβασης αλλά και τη διεκπεραίωση του προγράμματος εκ μέρους του ωφελούμενου. Με τον τρόπο αυτό, προωθείται ένας επιλεκτικός συγκεντρωτισμός έργων ανάμεσα στους περίπου 21 παρόχους που έχουμε στην Ελλάδα. Ένα ακόμα παράδειγμα του πόσο στηρίζει η κυβέρνηση τις ατομικές επιχειρήσεις και τα μικρά εταιρικά σχήματα την πλειοψηφία δηλαδή του τεχνικού κλάδου της χώρας! Για την ενεργειακή αναβάθμιση δημόσιων κτιρίων, προωθείται το μοντέλο Energy Service Companies (ESCO), ως εργαλείο έργων μαζικού χαρακτήρα όπου παρατηρείται ξανά το ίδιο σενάριο της συγκέντρωσης πόρων σε λίγες εταιρείες που θα μπορούν να πραγματοποιήσουν ενεργειακή αναβάθμιση κτιρίων ανά την Ελλάδα.

**Ανακοίνωση της Πανεπιστημονικής**

Η δημιουργία έξι μονάδων καύσης σύμμεικτων αποβλήτων για την παραγωγή ενέργειας πανελλαδικά, που σχεδιάζει η κυβέρνηση, με τη μία από αυτές να είναι στο Ηράκλειο, είναι «αιτία πολέμου» για τον λαό του Ηρακλείου και συνολικά του νησιού! Απευθυνόμενοι στους συναδέλφους μηχανικούς του μόχθου, δηλαδή τους μισθωτούς ιδιωτικού και δημόσιου τομέα και αυτοαπασχολούμενους, σε όλα τα λαϊκά στρώματα του Ηρακλείου, θέλουμε να καλέσουμε σε αγώνα, ώστε να μην περάσουν τα σχέδια κατασκευής εργοαστασίου καύησης απόρριμμάτων για παραγωγή ενέργειας στο Ηράκλειο. Αποτελεί υγειονομική και περιβαλλοντική «βόμβα», προκειμένου να μοιραστούν έξι επιχειρηματικοί όμιλοι (ΔΕΗ, ΓΕΚ ΤΕΡΝΑ, AKTOR, Μotor Oil, Metlen, Mesogeios) 6 δις ευρώ για την παραγωγή ενέργειας από την καύση απορριμμάτων και από την πλευρά τους οι εφοπλιστές να κερδίσουν από την μεταφορά των απορριμμάτων του νοτίου Αιγαίου στο νησί.

* Είναι οι ίδιοι όμιλοι μάλιστα (ΤΕΡΝΑ, ΑΚΤΟΡ, ΜΕΤΛΕΝ) που αρνούνται να υπογράψουν ΣΣΕ με το Σωματείο Μισθωτών Τεχνικών, οδηγώντας σε εξόντωση φυσική και ψυχολογική τους μηχανικούς στα εργοτάξια, καθώς δουλεύουν 10ωρα-6ημερα, χωρίς άδειες, χωρίς δώρα και επιδόματα, χωρίς προστασία της μητρότητας.
* Είναι οι ίδιοι όμιλοι που για χάρη τους η κυβέρνηση φέρνει το 13ωρο!
* Είναι οι ίδιοι όμιλοι που εποφθαλμιούν μέρος από την πίτα της ανοικοδόμησης της Ουκρανίας, και κομμάτι από την «Ριβιέρα» που θέλουν να χτίσουν στην κατεδαφισμένη Γάζα, ΗΠΑ και Ισραήλ μετά την υλοποίηση της «τελικής λύσης» και την γενοκτονία του ηρωικού παλαιστινιακού λαού. Είναι οι ίδιες εταιρείες που για τα δισεκατομμύρια τους η χώρα μας γίνεται βάση επιθέσεων ενάντια σε γειτονικές χώρες, αλλά ταυτόχρονα και στόχος, καθώς έχουν και άλλες μπίζνες ανοιχτές, όπως το καλώδιο Κρήτης-Κύπρου- Ισραήλ, η επέκταση και ενεργειακή αναβάθμιση της Βάσης της Σούδας που ανέλαβαν ΑΚΤΟΡ και ΤΕΡΝΑ

Δηλαδή μας σκοτώνουν στην δουλειά, μας σκοτώνουν στον πόλεμο, θα μας σκοτώσουν τώρα και με τον αέρα που θα αναπνέουμε! Την ίδια ώρα αξίζει να σημειώσουμε πως ενώ δίνουν 6δις στους ομίλους για να μας πνίξουν στον καρκίνο, το 2025 ο κρατικός προϋπολογισμός για την υγεία ήταν 5,7 δις, για την παιδεία ήταν 5,6 αντίστοιχα! Ορίστε που πάνε τα λεφτά που λείπουν από τα σχολεία και τις δημόσιες δομές υγείας!

**Η εμπειρία από τις μονάδες καύσης είναι αρνητική!** Εκπέμπουν ιδιαίτερα **επικίνδυνους – καρκινογόνους αέριους ρύπους** (διοξίνες και φουράνια, σωματίδια σκόνης επιβαρυμένα με βαρέα μέταλλα, μικροσωματίδια ΡΜ 2.5, οξείδια αζώτου και θείου, πολυκυκλικούς υδρογονάνθρακες, πτητικές οργανικές ενώσεις κ.ά.), που βάσει ευρημάτων επιστημονικών μελετών εγκυμονούν τεράστιους κινδύνους για την υγεία του λαού και το περιβάλλον, με καρκινογενέσεις και άλλα προβλήματα υγείας (όπως γενετικές, νευρολογικές και ενδοκρινικές διαταραχές, δερματικές βλάβες, αναπνευστικά προβλήματα κ.ά.). Χαρακτηριστικά είναι τα παραδείγματα:

* στο Κόπενχιλ στην Κοπεγχάγη, όπου οι συνάδελφοι μας, η Ομοσπονδία Μηχανικών καταγγέλλει, τη μόλυνση του νερού στο παρακείμενο λιμάνι και την ανεξέλεγκτη εισαγωγή αποβλήτων για καύση από τρίτες χώρες,
* ενώ, μόλις φέτος στο Ιβρί-συρ-Σεν, στα προάστια του Παρισιού στη Γαλλία, καταγράφηκαν αυξημένα κρούσματα καρκίνου σε σχολείο δίπλα στη μονάδα καύσης.

Οι σχεδιασμοί αυτοί δεν προέκυψαν ξαφνικά. Προωθούνται στο έδαφος που **έστρωσαν όλα τα προηγούμενα χρόνια οι πολιτικές αποφάσεις όλων των προηγούμενων κυβερνήσεων**, οι οποίες ενσωμάτωσαν και εφάρμοσαν τις ευρωενωσιακές κατευθύνσεις που βασίζονται στη λογική ότι «τα σκουπίδια είναι χρυσός», στη λογική του «κόστους – οφέλους» για το κεφάλαιο και το κράτος του. Αυτό συμβαίνει και στον τομέα της διαχείρισης των απορριμμάτων, όπου τα σκουπίδια είναι «χρυσός» για τους λίγους.

Ως Πανεπιστημονική στηρίζουμε την πρωτοβουλία σωματείων και φορέων, τα αιτήματά τους που αποτυπώνονται σε σχετικό ψήφισμα ενάντια στην δημιουργία εργοστασίου καύσης απορριμμάτων για παραγωγή ενέργειας.

**Την 1η Οκτώβρη στην μεγάλη πανελλαδική πανεργατική απεργία** **στις 10πμ στην πλατεία Ελευθερίας,** να δώσουμε απάντηση στην κυβέρνηση και τους μεγάλους επιχειρηματικούς ομίλους. Μας θέλουν δούλους του 21ου αιώνα, να βγάζουμε το ανεκτέλεστο των μεγάλων κατασκευαστικών ομίλων με «μπλοκάκι», να δουλεύουμε 13ωρο, την ίδια ώρα που μας οδηγούν για τα συμφέροντά τους στον όλεθρο του πολέμου, και σχεδιάζουν να πληρώσουμε ακόμα περισσότερα για την «πράσινη ενέργεια» από σκουπίδια, όχι μόνο με την τσέπη μας, αλλά και με την υγείας μας!

Όλοι στον αγώνα! Όλοι στα σωματεία! Ή τα κέρδη τους ή οι ζωές μας!

A black and red logo

AI-generated content may be incorrect.A black and white image of a phone and a purple chat bubble

AI-generated content may be incorrect.Για επικοινωνία με την Πανεπιστημονική [dipakeng.ir@gmail.com](mailto:dipakeng.ir@gmail.com)

6980576809

**Δημοκρατική Πανεπιστημονική Κίνηση Μηχανικών Ανατολικής Κρήτης**